Pääministeri Alexander Stubbin mukaan kahden suurimman puolueen puheenjohtajat eli hän itse ja SDP:n puheenjohtaja Antti Rinne tekevät hallituksessa saumatonta yhteistyötä. Hänen mukaansa keskusteluissa Rinteen kanssa ei ole ollut minkäänlaista ristiriitaa.

Hallituksensa keskinäisen nokittelun budjettivalmistelussa Stubb näkee haluna nostaa oman puolueen asioita esiin. Stubb sanoo toivovansa arvokasta keskustelua, mutta katsoo, että pääministerin tehtävä ei ole pitää keskustelua kurissa.

Toiseksi suurimmalle hallituspuolueelle SDP:lle Stubb toivoo parempaa menestystä jatkossa. Stubbin mukaan hallitukselle olisi eduksi, jos SDP:n laskussa ollut kannatus gallupeissa kääntyisi kasvuun.

Stubb ei myöskään katso järkeväksi hyödyntää kokoomuksen hyviä tuloksia gallupeissa ennenaikaisilla eduskuntavaaleilla. Stubb korostaa, että hallituksen politiikka on pitkäjänteistä työtä, jolla haetaan sekä taloudellista että poliittista vakautta.